  Виталий Пронин Быдэс Россиын «Ӝутэ киостэс» акция ортче. Со улсын нылкышноосты асьсэлэсь тазалыксэс эскерыны дышето. Со сяна, шаерамы 15-тӥ октябрьысен 24-тӥ октябрёзь кышкыт висёнэз алонъя пӧртэм ужрадъёс быдэсъяськозы. Усьтэм ӧсъёс, кытчы сюрыны быгатозы ваньмыз мылкыд карись, ужалозы котькуд ёросъёсын. Нылкышно врачъёс УЗИ, маммография лэсьтозы, лек пыктос сярысь видеороликъёс возьматозы, вералозы висёнлэн кырмиськон мугъёсыз, тодметъёсыз сярысь, астэ эскерыны дышетозы, вералозы кызьы висёнэз алыны луэ. 20-тӥ октябре 9 часысен 14 часозь Ижысь онкодиспансерын (Ленин урам, 102 номеро юрт) усьтэм ӧс ужрад ортчоз - дунтэк эскериськыны быгатозы ваньмыз нылкышноос. Врачъёс доры шедён вылысь 19-тӥ октябрёзь 14 часысен 17 часозь жингрытоно (3412) 68-25-79 телефон номеръя, гожтӥськыны луэ nfo2@onco18.ru электрон адрес пыр но. Больницае лыктыкуды сьӧрады одно луыны кулэ паспортты но полисты. Висён но сое алон сярысь пыр-почгес тодыны луоз поднимитеруки.рф сайтысь.  